b'\n_START_ARTICLE_\nRedningsberedskabet\n_START_SECTION_\nNiveauer\n_START_PARAGRAPH_\nBeredskabet er inddelt i tre niveauer:_NEWLINE_Niveau 1 omfatter det lokale kommunale redningsberedskab \xe2\x80\x93 "brandv\xc3\xa6snet"._NEWLINE_Niveau 2 omfatter mellemkommunal bistand, evt. suppleret med assistance fra et af de ni kommunale st\xc3\xb8ttepunkter eller fem statslige beredskabscentre._NEWLINE_Niveau 3 omfatter de fem statslige beredskabscentre.\n_START_SECTION_\nNiveau 2\n_START_PARAGRAPH_\nNiveau 2 \xe2\x80\x93 "det statslige regionale redningsberedskab" \xe2\x80\x93 drives af det lokale, kommunale redningsberedskab i t\xc3\xa6t samarbejde med Beredskabsstyrelsen, der betaler for driften, og omfatter i alt ni st\xc3\xb8ttepunkter i f\xc3\xb8lgende byer:_NEWLINE_Fredensborg, Greve, Kalundborg, Nyk\xc3\xb8bing Falster, Odense, Fredericia, Esbjerg, \xc3\x85rhus og Aalborg._NEWLINE_St\xc3\xb8ttepunkternes udstyrssammens\xc3\xa6tning er valgt ud fra lokale/regionale behov med hensyn til brand-, rednings- og/eller milj\xc3\xb8indsatser og bemandes af personel p\xc3\xa5 tilkald._NEWLINE_Som et resultat af den politiske aftale for redningsberedskabet 2013-2014, nedl\xc3\xa6gges st\xc3\xb8ttepunkterme (og dermed niveau 2 beredskabet) pr. 1/1 2013.\n_START_SECTION_\nNiveau 3\n_START_PARAGRAPH_\nNiveau 3 \xe2\x80\x93 "det statslige redningsberedskab" \xe2\x80\x93 er Beredskabsstyrelsens (tidligere kaldet Beredskabskorpset) seks operative centre:_NEWLINE_Beredskabsstyrelsen Bornholm i Allinge, Beredskabsstyrelsen Sj\xc3\xa6lland i N\xc3\xa6stved, Beredskabsstyrelsen Sydjylland i Haderslev, Beredskabsstyrelsen Midtjylland i Herning og Beredskabsstyrelsen Nordjylland i Thisted, samt Beredskabsstyrelsens Frivilligcenter i Hedehusene._NEWLINE_P\xc3\xa5 hvert center er der etableret en fast udrykningsvagt best\xc3\xa5ende af v\xc3\xa6rnepligtige og fastansatte befalingsm\xc3\xa6nd, som bemander bl.a. sv\xc3\xa6rt udstyr til rednings- og milj\xc3\xb8indsatser, der kan afg\xc3\xa5 med 5-15 minutters varsel. Derudover kan der tilkaldes st\xc3\xb8rre mandskabsstyrker efter behov._NEWLINE_P\xc3\xa5 frivilligcenteret er der mellem 200-300 statslige frivilige der efter 30 minutter kan afg\xc3\xa5 med en Automobilspr\xc3\xb8jte og et mobilt kommunikations modul (MKM), efter 45 minutter med en redningscontainer med tungt redningsudstyr, og efter en time med yderligere rednings- og brandslukningsudstyr.'